Δελτίο Τύπου

Η Αττική ξανά στην κορυφή των World Travel Awards

Η Περιφέρεια Αττικής κατακτά την 1η θέση στον κόσμο ως κορυφαίος προορισμός αειφόρου τουρισμού του κόσμου για το 2022

Γ. Πατούλης: « Η Αττική πρωταγωνιστεί στον παγκόσμιο τουριστικό χάρτη»

Μια ακόμη σημαντική πρωτιά για τη μητροπολιτική Περιφέρεια της χώρας μας. H Περιφέρεια Αττικής πρωταγωνίστησε ως «World's Leading Sustainable Tourism Destination» στα «World Travel Awards 2022», ανάμεσα σε δημοφιλείς υποψηφιότητες προορισμών διεθνούς εμβέλειας, όπως η Ταϊλάνδη, το Ντουμπάι, το Αμπού Ντάμπι, ο Μαυρίκιος, η Μοζαμβίκη, το Νεπάλ, τα Νησιά Σολομώντος, η Τανζανία, οι Σεϋχέλλες και το Βιετνάμ.  Η σημαντική διάκριση προτάσσει τα συγκριτικά πλεονεκτήματά της Αττικής ως ο πιο ελκυστικός τόπος διακοπών όλες τις εποχές του χρόνου, προκρίνοντας τις σημαντικές αρχές της αειφόρου ανάπτυξης. Τα «World Travel Awards» αποτελούν έναν καταξιωμένο παγκόσμιο θεσμό που από το 1993 βραβεύει τους βασικούς πρωταγωνιστές της τουριστικής βιομηχανίας. Σήμερα, αναγνωρίζεται ως το απόλυτο σήμα κατατεθέν της ταξιδιωτικής βιομηχανίας.
Η ανάδειξη της Αττικής ως κορυφαίου προορισμού αειφόρου τουρισμού, στηρίχθηκε σε τρεις βασικούς πυλώνες:
-	Στον  πολιτιστικό πλούτο και τη  φυσική ομορφιά της Περιφέρειας (μεγάλη ακτογραμμή με μαγευτικές – βραβευμένες με Γαλάζια Σημαία – παραλίες, ορεινά δάση εξαιρετικής φυσικής ομορφιάς, πεδιάδες με φημισμένους αμπελώνες και επισκέψιμα οινοποιεία, ειδυλλιακά νησιά κ.α.)
-	Στις σύγχρονες υποδομές της (βραβευμένο ως προς την ασφάλεια και εξυπηρέτηση Διεθνές Αεροδρόμιο, τον Πειραιά – ένα από τα κορυφαία λιμάνια της Ευρώπης, εντυπωσιακές μαρίνες σκαφών αναψυχής, πληθώρα καταλυμάτων και υπηρεσιών εστίασης, ψυχαγωγίας κ.α.) 
-	Στο ολοκληρωμένο σχέδιο που έχει αναπτύξει η Περιφέρεια Αττικής προκειμένου να καταστεί η πρώτη «Πράσινη» Περιφέρεια της χώρας. 

Το σχέδιο αυτό περιλαμβάνει:
•	Τη δημιουργία νέων, φιλικών προς το περιβάλλον μονάδων διαχείρισης αποβλήτων, που θα λειτουργούν ως ολοκληρωμένα Πάρκα Κυκλικής Οικονομίας
•	Την ενίσχυση της ανακύκλωσης μέσω της προμήθειας εξοπλισμού που θα διανεμηθεί δωρεάν στους δήμους της Αττικής
•	Τη χωριστή συλλογή βιοαποβλήτων και την κατασκευή διαδημοτικών μονάδων διαχείρισής τους σε όλη την Αττική, με παράλληλη δωρεάν διανομή εξοπλισμού στους δήμους της Αττικής
•	Τη διαμόρφωση ενός επικαιροποιημένου master plan για την αντιπλημμυρική προστασία
•	Την ενημέρωση – επικαιροποίηση των περιβαλλοντολογικών μελετών
•	Τη διαμόρφωση ενός σύγχρονου μοντέλου πολιτικής προστασίας
Για την ανακήρυξη της Αττικής ως κορυφαίου προορισμού αειφόρου τουρισμού της Ευρώπης για το 2022, ο Περιφερειάρχης Αττικής Γιώργος Πατούλης δήλωσε:
«Είναι μέγιστη τιμή για την Περιφέρεια Αττικής, η ανάδειξή της ως World’s Leading Sustainable Tourism Destination 2022. Αισθανόμαστε ότι αποδίδουν καρπούς οι προσπάθειές μας να ενισχύσουμε την εικόνα της Αττικής μας, να δώσουμε με σαφήνεια εξωστρεφή προσανατολισμό στην πολιτική μας ώστε να αναδείξουμε τα συγκριτικά της πλεονεκτήματα. Είμαστε συνεπείς σε αυτό, χτίζουμε με σοβαρότητα και μέθοδο τις ενέργειές μας και με ιδιαίτερη περηφάνεια διαπιστώνουμε, και με τις βραβεύσεις που μας τιμούν κάθε χρόνο, ότι επιβραβεύεται η συντονισμένη δουλειά μας. Για τον λόγο αυτό, ευχαριστούμε πολύ όλους όσοι ψήφισαν και έφεραν την Περιφέρεια ξανά πρώτη στον κόσμο. 
Αποτελεί βαθιά μου πεποίθηση πως ο τουρισμός αποτελεί έναν από τους βασικότερους πυλώνες της οικονομίας μας και σ΄αυτό το πλαίσιο η επένδυση στο τουριστικό προϊόν της Αττικής μας, παραμένει ψηλά στην ατζέντα των προτεραιοτήτων μας.
Η Αττική, ως η μεγαλύτερη και μητροπολιτική Περιφέρεια της χώρας, αλλάζει με όρους βιώσιμης ανάπτυξης και  μεταβάλλεται σε μία σύγχρονη και λειτουργική Περιφέρεια με ανθρώπινο πρόσωπο. Το μεγάλα έργα υποδομής, σε συνδυασμό με οραματικές δράσεις και παρεμβάσεις διαμορφώνουν ένα τοπίο στο οποίο όλοι, κάτοικοι και επισκέπτες, μπορούν να βιώσουν μία μοναδική τουριστική εμπειρία. Η Αττική, μετά την πρώτη θέση της Παγκόσμιας Κατάταξης των μητροπολιτικών παραθαλάσσιων προορισμών για το 2021, στον θεσμό των World Travel Awards, ανακηρύχθηκε και «Κορυφαίος προορισμός αειφόρου τουρισμού της Ευρώπης για το 2022», γεγονός που μας γεμίζει με αίσθημα υπερηφάνειας για όσα έχουμε πετύχει, αλλά και χρέους να ολοκληρώσουμε τους στόχους μας, δημιουργώντας μια Αττική ως φιλόξενο προορισμό, 365 ημέρες τον χρόνο. Η Αττική έχει παρόν και μέλλον που ανήκει σε όλους».
Την υποψηφιότητα της Περιφέρειας Αττικής ως «World's Leading Sustainable Tourism Destination 2022», επιμελήθηκε ο Αναπτυξιακός Οργανισμός «Νέα Μητροπολιτική Αττική» που εξειδικεύεται στον στρατηγικό σχεδιασμό και την ανάπτυξη σημαντικών δράσεων και έργων τοπικής αυτοδιοίκησης.